ক’দিন ধরেই শোরগোল চলছিল মরা মুরগির কারবার নিয়ে। এ বার মুখ্যমন্ত্রীও প্রতিক্রিয়া জানালেন। প্রাণিসম্পদ বিকাশ দফতরের সচিব বি পি গোপালিকাকে রীতিমতো ধমক দিয়ে মুখ্যমন্ত্রী বলেছেন, ‘‘তোমাদের দায়িত্ব ফেল হয়েছে। তুমি তথ্য পাস-অন (উপর মহলে জানানো) করোনি আমাদের। এটা তোমাদের ভুল।’’ বুধবার বোলপুরে প্রশাসনিক সভা থেকে এই প্রতিক্রিয়া দিয়েছেন মমতা বন্দ্যোপাধ্যায়। বলেছেন, ‘‘চোখের সামনে হাজার হাজার মুরগি রেখে দিচ্ছে একটা ইঞ্জেকশন দিয়ে, যে ভাবে শবদেহ সংরক্ষণ করা হয়। আর সেটা খেয়ে লোকের অসুখ করবে, আমি সেটা চোখ বুজে দেখব?’’ বাদুড়িয়ার নাম সরাসরি না করলেও মুখ্যমন্ত্রীর প্রশ্ন, ‘‘ব্লক ডেভলপমেন্ট অফিসার কী করছিল? থানার আইসি কী করছিল? পঞ্চায়েত দেখেনি? কারও নজরে পড়েনি? নাকি সব এড়িয়ে যাওয়া?’’ এর পরেই গোপালিকার উদ্দেশে মুখ্যমন্ত্রীর ঝাঁঝাল প্রশ্ন, ‘‘তোমার দফতরের অফিসারেরাও দেখেনি? তোমরা ঘুমিয়ে থাকলে চলে, কিন্তু আমরা ঘুমিয়ে থাকলে চলে না।’’ এর আগে মরা মুরগির কারবার প্রসঙ্গে থানায় অভিযোগ করা নিয়ে বাদুড়িয়া ব্লক প্রাণিসম্পদ বিকাশ দফতরের বিরুদ্ধে অসযোগিতার কথা জানিয়েছিল বাদুড়িয়ার পুলিশ। তবে পরিস্থিতির গুরুত্ব বুঝে এ দিন থেকেই গা ঝাড়া দিয়ে নেমে পড়েছেন উত্তর ২৪ পরগনা জেলা প্রশাসন এবং পুলিশ কর্তারা। বিকেলে উত্তর ২৪ পরগনার উচ্চ পর্যায়ের বৈঠকে বসেছেন জেলাশাসক অন্তরা আচার্য। বাদুড়িয়ার রাস্তায় মরা মুরগি-বোঝাই গাড়ি ধরা হয়েছে। ৪ জন গ্রেফতার হয়েছে।